b'\n_START_ARTICLE_\nDarko Pernjak\n_START_SECTION_\n\xc5\xbdivotopis\n_START_PARAGRAPH_\nDarko Pernjak ro\xc4\x91en je u Koprivnici 12. listopada 1967. godine._NEWLINE_\xc5\xa0kolovao se za in\xc5\xbeenjera geotehnike no kako je prvo pravo zaposlenje dobio kao voditelj vinoteke, tako se i kasnije odlu\xc4\x8dio svoju poslovnu karijeru razvijati u trgovini vinima. Spisateljski porivi iz u\xc4\x8deni\xc4\x8dkih dana kada je sudjelovao u amaterskom alternativnom kazali\xc5\xa1tu Crne \xc5\xa1ume, kada je pisao drame, kratke pri\xc4\x8de i pjesme, nisu nikad ugasli nego ih razvija paralelno sa svojom poslovnom karijerom. Danas je aktivan sudionik kulturnog \xc5\xbeivota Koprivnice, \xc4\x8dlan Organizacijskih odbora Galovi\xc4\x87eve jeseni, pokreta\xc4\x8d zbornika Koprivni\xc4\x8dki knji\xc5\xbeevni godi\xc5\xa1njak i voditelj brojnih knji\xc5\xbeevnih tribina.\n_START_SECTION_\nKnji\xc5\xbeevni rad\n_START_PARAGRAPH_\nSvoj prvi roman Procesija (1996.) posvetio je jednom od prvih naivnih slikara u Podravini Mirku Viriusu koriste\xc4\x87i se njegovim slikama u rekonstrukciji pri\xc4\x8de njegovog \xc5\xbeivotnog puta. Drugi roman Kamengrad (1997.) bazira se na legendi o starom kraljevskom gradu \xc4\x8diji se ostatci nalaze u blizini Koprivnice. Vatrogasna zabava (1999.) je zbirka novela koja snagu crpi iz stvarnih doga\xc4\x91aja, iz pri\xc4\x8da prikupljenih u bli\xc5\xbeoj \xc5\xbeivotnoj okolini i iz novinskih \xc4\x8dlanaka. Niz novela je na neki na\xc4\x8din rezultat istra\xc5\xbeivanja uvjerljivosti i snage pri\xc4\x8da preno\xc5\xa1enih usmenom putem i pri\xc4\x8da zapisanih umjetni\xc4\x8dkim perom. \xc4\x8cetvrta knjiga tako\xc4\x91er je zbirka novela i pri\xc4\x8da Somina (2006.). U tri tematske cjeline ra\xc5\xa1\xc4\x8dlanjuje \xc4\x8dovjekov \xc5\xbeivot na va\xc5\xbene i neva\xc5\xbene poteze, poku\xc5\xa1ava odgovoriti na pitanje \xc5\xa1to je to za jednog Podravca ulov \xc5\xbeivota. Slamka spasa (2007.) zbirka je novela i pri\xc4\x8da u kojima traga za onim klju\xc4\x8dnim trenutkom u sudbini \xc4\x8dovjeka od kojeg \xc5\xbeivot krene novim tijekom. U tom kontekstu ponudio je i tri nogometne pri\xc4\x8de u kojima se na duhovit na\xc4\x8din poku\xc5\xa1ava osvrnuti na hrvatsku nogometnu euforiju. Roman Pozitivna nula (2009.) bavi se \xc4\x8dovjeku uro\xc4\x91enim nagononom izravnavanja uspjeha i neuspjeha u prosje\xc4\x8dnu sliku, kad se vlastiti neuspjeh poku\xc5\xa1ava protuma\xc4\x8diti uvijek kao neka vrsta uspjeha i kako taj mehanizam stvara vrlo neuobi\xc4\x8dajene \xc5\xbeivotne zajednice. \xc5\xa0\xc4\x8duke\xc5\xa1ina (2011.) zbirka je pri\xc4\x8da razli\xc4\x8ditih tematskih preokupacija, od sudbine sitnih prevaranata, istra\xc5\xbeiva\xc4\x8da Afrike do \xc5\xbeivotnog puta autorovog djeda. Sve Mirkove procesije (2012.) roman je nastao na temelju prvog romana Procesija kao rezultat novih povijesnih spoznaja, a kako je znatno pro\xc5\xa1iren autor mu dodjeljuje sasvim novi naslov._NEWLINE_Knjige potpisuje knji\xc5\xbeevnim pseudonimom Pero Pernjak.'